王元渤自湖楚歸贈之
作者：曾幾
朝代：宋

paragraphs: 南池荷葉疊青錢，玉山門外君著鞭。
南池荷葉成青繖，問君東遊何當返。
聞道湖州又楚州，舊隱故鄉宜款款。
清晨剝啄叩我門，我不出門非是嬾。
不知何物苦相干，能令人熱令人寒。
偶然脱命冰炭裏，至今體不勝衣冠。
溪流落盡才如带，想見南池空聚塊。
更無小鴨睡枯荷，況有紅妝依翠蓋。
眼看物變惜年光，明月黄花盍舉觴。
知有中秋恐無分，須君滿意作重陽。